Spašavanje života kompresijom prsnog koša
Kompresija srca ima isti, ako ne i veći učinak, nego primjena električnog šoka defibrilatorom, u uspostavljanju normalnog srčanog ritma
Jedna nova studija pokazuje da je kompresija prsnog koša pri spašavanju života pacijenata nakon zatajenja srca jednako učinkovita, ili još djelotvornija, od rane električne defibrilacije Jedna nova studija pokazuje da je kompresija prsnog koša pri spašavanju života pacijenata nakon zatajenja srca jednako učinkovita, ili još djelotvornija, od rane električne defibrilacije. U Sjedinjenim Državama, samo oko osam posto srčanih bolesnika koji dožive srčani udar izvan bolnice preživi. Međutim, jedna studija o dvije opće poznate metode oživljavanja rada srca pokazala je da kompresija srca ima isti, ako ne i veći učinak, nego primjena električnog šoka defibrilatorom, u uspostavljanju normalnog srčanog ritma. Defibrilacija se smatra standardnom metodom oživljavanja pacijenata uslijed zatajenja srca. Pascal Meier, intervencijski kardiolog na zdravstvenom odsjeku Sveučilišta Michigan, predvodio je jedno međunarodno istraživanje s 1500 pacijenata, u kojem su se uspoređivale stope preživljavanja onih koji su primili kompresiju od strane hitnog medicinskog osoblja 90 sekundi prije defibrilacije: "Cilj nam je bio ispitati da li bi bilo bolje prvo primijeniti kvalitetnu kompresiju prsnog koša, čime bi se pripremilo srce na električni šok i stimulirala cirkulacija krvi u mozak i srce prije primjene šoka." Znanstvenici su otkrili da nije bilo razlike u šansama za preživljavanje među srčanim pacijentima kad je hitno medicinsko osoblje slijedilo tekuće upute, odnosno primijenilo defibrilaciju što je prije bilo moguće. Iako jedna analiza podataka dobivenih iz četiri studije nije pronašla razlike u kratkoročnom preživljavanju, postojala je mala prednost u dugoročnom preživljavanju, godinu dana nakon zatajenja srca, kod onih na kojima je prije defibrilacije bila izvršena kompresija prsnog koša, osobito u slučajevima kada je hitno medicinsko osoblje kasnilo u dolasku do pacijenta. "Za ljude s dugotrajnijim zatajenjem srca, otkrilo se da prva pomoć u obliku kvalitetne kompresije prsnog koša zaista pomaže," kaže dr Pascal Meier, dodajući da to znači da bi ljudi koji se nađu pored bolesnika u trenutku zatajenja srca trebali odmah početi s primjenom kompresije ukoliko hitna pomoć još nije stigla. No, on kaže da mnogi ljudi ne znaju što učiniti u tom trenutku i plaše se da bi mogli povrijediti bolesnika. Doktor Meier kaže da se kvalitetna kompresija primjenjuje po središnjem dijelu prsnog koša: "Pritisak treba izvršiti na prsnoj kosti; obje ruke položite oko dva prsta širine iznad donjeg ruba prsne kosti i snažnim pritiscima vršite kompresije na tom dijelu." Članak u kojem se uspoređuje primjena kompresije prsnog koša s defibrilacijom u slučaju srčanog zatajenja objavljen je u stručnom internetskom časopisu BMC Medicine.